Ministerineuvoston työjärjestys



Virallinen lehti nro L 220 , 11/08/1997 s. 0058 - 0061



MINISTERINEUVOSTON TYÖJÄRJESTYS (97/537/EY) 1 artikla 1. Puheenjohtaja kutsuu ministerineuvoston, jäljempänä `neuvosto`, koolle neljännen AKT-EY-yleissopimuksen, jäljempänä `yleissopimus`, 341 artiklan 1 kohdassa määrättyyn vuosittaiseen istuntoon, jonka ajankohdan puheenjohtaja määrää neuvoston jäseniä kuultuaan. 2. Neuvosto voi kokoontua myös ylimääräiseen istuntoon joko AKT-valtioiden tai yhteisön pyynnöstä ajankohtana, jonka puheenjohtaja määrää neuvoston jäseniä kuultuaan. 2 artikla Neuvosto kokoontuu neuvoston tekemän päätöksen mukaisesti joko Euroopan unionin neuvoston tavanomaisissa istuntopaikoissa, AKT-valtioiden ryhmän pääsihteeristön toimipaikassa tai jossakin AKT-valtiossa sijaitsevassa kaupungissa. 3 artikla 1. Puheenjohtaja laatii jokaista istuntoa varten ehdotuksen esityslistaksi. Se toimitetaan neuvoston muille jäsenille viimeistään 30 päivää ennen istunnon alkua. Esityslistaehdotukseen otetaan asiat, joiden esityslistalle ottamista koskeva pyyntö on saapunut puheenjohtajalle vähintään 30 päivää ennen kyseisen istunnon alkua. Esityslistaehdotukseen otetaan ainoastaan ne asiat, joihin liittyvät asiakirjat on toimitettu neuvoston sihteeristöön riittävän ajoissa, jotta ne voidaan lähettää neuvoston jäsenille ja suurlähettiläskomitean, jäljempänä `komitea`, jäsenille viimeistään 21 päivää ennen kyseisen istunnon alkua. 2. Neuvosto vahvistaa esityslistan kunkin istunnon alussa. Kiireellisissä tapauksissa neuvosto voi AKT-valtioiden tai yhteisön pyynnöstä päättää, että esityslistalle otetaan asioita, joiden osalta 1 kohdassa olevia määräaikoja ei ole noudatettu. 3. Esityslistaehdotus voidaan jakaa A- ja B-osaan. A-osaan otetaan ne asiat, jotka neuvosto voi hyväksyä keskustelematta. B-osaan otetaan ne asiat, jotka vaativat neuvostossa käytävää keskustelua. Tämän mukaisesti neuvosto voi tarkastella perusteellisesti yhteistyön tärkeimpiä alueita, jotka on tarvittaessa valmisteltu yleissopimuksen 342 artiklan 6 kohdan määräysten mukaisesti. 4. Neuvoston istunnossa läsnäolevat ministerit voivat päättää käyvänsä keskustelun tietyistä yhteistä kiinnostusta herättävistä asioista (C kohta); keskustelu on luonteeltaan epävirallista ja se käydään neuvoston virallisen työskentelyn ulkopuolella. 4 artikla 1. Neuvoston jäsenillä voi olla apunaan heitä avustavia neuvonantajia. 2. Valtuuskuntien kokoonpanot ilmoitetaan puheenjohtajalle ennen kunkin istunnon alkua. 3. Neuvosto on päätösvaltainen vain, jos läsnä on vähintään puolet Euroopan unionin neuvoston jäsenistä, yksi komission jäsen ja kaksi kolmasosaa AKT-valtioiden hallituksia edustavista jäsenistä. 4. Neuvoston jäsen, joka on estynyt osallistumasta istuntoon, voi lähettää siihen edustajansa. Siinä tapauksessa hän ilmoittaa tästä puheenjohtajalle ja nimeää henkilön tai valtuuskunnan, jolla on valtuudet edustaa häntä. Edustajalla on samat oikeudet kuin estyneellä jäsenellä. 5. Euroopan investointipankin, jäljempänä `pankki`, edustaja osallistuu neuvoston istuntoihin silloin, kun esityslistalla on sen toimialaan kuuluvia kysymyksiä. 5 artikla 1. Yleissopimuksen allekirjoittajavaltioiden edustajat, jotka yleissopimuksen voimaantulopäivänä eivät ole vielä suorittaneet päätökseen 359 artiklassa tarkoitettuja menettelyjä, voivat osallistua neuvoston istuntoihin. 2. Heille voidaan tällöin antaa oikeus osallistua neuvoston keskusteluihin. 3. Tätä työjärjestystä ja erityisesti sen 4 artiklan 1, 2 ja 4 kohtaa sovelletaan myös näihin edustajiin. 6 artikla 1. Neuvoston istunnot eivät ole julkisia, ellei toisin päätetä. Neuvoston istuntoihin pääsy edellyttää kulkuluvan esittämistä. 2. Jollei neuvosto toisin päätä, neuvoston käsittelyjä koskee vaitiolovelvollisuus, tämän kuitenkaan rajoittamatta kysymykseen sovellettavien muiden säännösten soveltamista. 7 artikla Neuvostoa voidaan pyytää tekemään päätöksensä kirjeenvaihdon muodossa kiireellisestä asiasta siinä tapauksessa, että tällaisesta menettelystä sovitaan. Kyseinen sopimus voidaan tehdä neuvoston jonkin istunnon aikana, komiteassa tai neuvoston vahvistamien asiaa koskevien sääntöjen mukaisesti. Samalla kun päätetään kyseisen menettelyn käytöstä, voidaan vastaukselle asettaa määräaika. Määräajan kuluttua neuvoston puheenjohtaja toteaa neuvoston molempien sihteerien kertomuksien nojalla, voidaanko saatujen vastausten perusteella katsoa päästyn yhteisymmärrykseen. Jos käytetään tässä artiklassa määrättyä menettelyä, neuvosto tekee päätöksensä yleissopimuksen 338 artiklan mukaisesti. 8 artikla Kummankin osapuolen puheenjohtajat voivat neuvonantajiensa avustamina käydä neuvoston istuntojen välillä säännöllisiä neuvotteluja ja keskusteluja. 9 artikla Neuvoston pääsihteeristö lähettää kaikki tässä työjärjestyksessä säädetyt tiedonannot AKT-valtioiden edustajille, AKT-valtioiden ryhmän pääsihteeristölle, jäsenvaltioiden pysyville edustajille, Euroopan unionin neuvoston pääsihteeristölle ja komission pääsihteeristölle. Kun nämä tiedonannot koskevat pankkia, ne lähetetään myös sen puheenjohtajalle. 10 artikla Kustakin istunnosta laaditaan pöytäkirja, josta käyvät ilmi erityisesti neuvoston tekemät päätökset. Neuvoston hyväksyttyä pöytäkirjan vuorossa oleva puheenjohtaja ja neuvoston molemmat sihteerit allekirjoittavat sen, ja sitä säilytetään neuvoston arkistossa. Jäljennös pöytäkirjasta lähetetään 9 artiklassa tarkoitetuille vastaanottajille. 11 artikla Jollei toisin päätetä, neuvosto käsittelee asiat saksan, englannin, tanskan, espanjan, suomen, ranskan, kreikan, italian, hollannin, portugalin ja ruotsin kielellä laadittujen asiakirjojen perusteella. Neuvoston jäsen voi vastustaa istunnon kuluessa ehdotetun tekstin käsittelyä, jos sitä ei ole laadittu jäsenen osoittamalla kielellä, joka on jokin ensimmäisessä kohdassa mainituista yhdestätoista kielestä. 12 artikla Yleissopimuksen 342 artiklan mukaiset päätökset, päätöslauselmat, suositukset ja lausunnot jaetaan artikloihin. Ensimmäisessä kohdassa tarkoitetut säädökset päättyvät ilmaisulla `Tehty. . .päivänä. . .`, jolloin päivämäärä on se päivä, jona neuvosto on ne hyväksynyt. 13 artikla Yleissopimuksen 342 artiklan 2 kohdan mukaisten päätösten alussa on otsikko `päätös`, jota seuraa järjestysnumero, antamispäivä ja ilmoitus päätöksen asiasisällöstä. Päätöksissä määrätään päivä, jona ne tulevat voimaan. Niihin sisältyy seuraava lause: `AKT-valtioiden, yhteisön jäsenvaltioiden ja yhteisön on omalta osaltaan toteutettava toimenpiteet, joita tämän päätöksen täytäntöönpano edellyttää.` 14 artikla Yleissopimuksen 342 artiklan 3 kohdan mukaisten päätöslauselmien, julistusten, suositusten ja lausuntojen alussa on otsikko `päätöslauselma`, `julistus`, `suositus` tai `lausunto`, jota seuraa järjestysnumero, antamispäivä ja ilmoitus niiden asiasisällöstä. 15 artikla 1. Puheenjohtaja allekirjoittaa neuvoston antamat säädökset ja niitä säilytetään neuvoston arkistossa. 2. Neuvoston sihteerit ilmoittavat kyseisistä säädöksistä 9 artiklassa tarkoitetuille vastaanottajille. 16 artikla Neuvoston puheenjohtajana toimii vuorotellen seuraavan aikataulun mukaisesti: - jonkin AKT-valtion hallituksen jäsen 1 päivästä huhtikuuta 30 päivään syyskuuta - Euroopan unionin neuvoston jäsen 1 päivästä lokakuuta 31 päivään maaliskuuta. 17 artikla Neuvosto voi yleissopimuksen 345 artiklan nojalla siirtää osan toimivaltuuksistaan komitealle. 18 artikla 1. Komitean kokouksia koskevat määräykset vahvistetaan sen työjärjestyksessä. 2. Komitea vastaa neuvoston istuntojen valmistelusta ja niiden toimeksiantojen toteuttamisesta, joita neuvosto voi sille antaa. 3. Yleissopimusta ja erityisesti sen 338 artiklaa sekä tämän työjärjestyksen 7, 12, 13, 14 ja 15 artiklaa sovelletaan komitean tämän artiklan 2 kohdan nojalla antamiin säädöksiin. 19 artikla Neuvoston osallistuessa yleissopimuksen 350 artiklan ensimmäisen kohdan mukaiseen yhteiseen edustajakokoukseen sitä edustaa sen puheenjohtaja. Puheenjohtajan ollessa estynyt hän nimeää jonkun muun jäsenen edustamaan itseään. 20 artikla 1. Kun sopimuspuoli pyytää neuvotteluja yleissopimuksen 11 artiklan kolmannen kohdan nojalla, ne pidetään neuvostossa mahdollisimman pian ja yleensä viimeistään 30 päivän kuluessa pyynnön esittämisestä. 2. Toimivaltainen elin voi olla neuvosto, komitea tai tilapäinen työryhmä. 21 artikla 1. Kun AKT-valtiot pyytävät neuvotteluja yleissopimuksen 12 artiklan toisen kohdan nojalla, neuvottelut pidetään lyhyen ajan sisällä, yleensä viimeistään 15 päivän kuluessa pyynnön esittämisestä. 2. Toimivaltainen elin voi olla neuvosto, komitea tai tilapäinen työryhmä. 22 artikla AKT-valtioiden alueelliset taloudelliset ryhmittymät voivat lähettää tarkkailijan asemassa olevat edustajansa neuvoston ja komitean istuntoihin mikäli neuvosto on päättänyt asiasta ennalta yleissopimuksen päätösasiakirjan liitteen VII mukaisesti. 23 artikla 1. Kun neuvotteluja pyydetään yleissopimuksen 366 e artiklan 2 kohdan nojalla, ne on aloitettava viimeistään 15 päivän kuluttua pyynnön esittämisestä ja ne saavat periaatteessa kestää enintään 30 päivää. 2. Näissä neuvotteluissa - yhteisöä edustaa sen puheenjohtaja, edellisenä puheenjohtajana toimineen ja seuraavana puheenjohtajana toimivan jäsenvaltion avustamana, sekä komissio - AKT-valtioita edustaa rinnakkaispuheenjohtajana toimiva AKT-valtio, edellisenä rinnakkaispuheenjohtajana toimineen ja seuraavana rinnakkaispuheenjohtajana toimivan AKT-valtion avustamana. Asianosaisena olevan AKT-osapuolen lisäksi myös kaksi muuta tämän osapuolen nimeämää neuvoston jäsentä osallistuu neuvotteluihin. 3. Asianosaisina olevien osapuolten yhteisellä suostumuksella neuvottelut voidaan käydä muulla kuin neuvoston tasolla. 4. Asianosaisina olevien osapuolten yhteisellä suostumuksella voivat kaikki 2 kohdassa tarkoitetut henkilöt lähettää neuvotteluihin edustajansa. 24 artikla Neuvoston ja komitean sihteereistöissä on kaksi sihteeriä yhtäläisen edustuksen mukaisesti. Keskinäisen neuvottelun jälkeen AKT-valtiot nimeävät toisen näistä sihteereistä ja yhteisö toisen. Sihteerit suorittavat tehtävänsä täysin riippumattomina pyrkien toteuttamaan ainoastaan yleissopimuksen päämääriä pyytämättä tai ottamatta ohjeita miltään hallitukselta, järjestöltä tai muulta viranomaiselta kuin neuvostolta ja komitealta. Neuvostolle lähetettävä kirjeenvaihto osoitetaan sen puheenjohtajalle neuvoston sihteeristön toimipaikkaan. Tehty Luxemburgissa 24 päivänä huhtikuuta 1997. AKT-EY-ministerineuvoston puolesta RABUKA Puheenjohtaja